《东坡画扇》
宋代·何薳

先生职临钱塘江日，有陈诉负绫绢二万不偿者。公呼至询之，云：“ 某家以制扇为业，适父死，而又自今春已来，连雨天寒，所制不售，非故负之也。”公熟视久之，曰：“姑取汝所制扇来，吾当为汝发市也。”须臾扇至，公取白团夹绢二十扇，就判笔随意作行书草圣及枯木竹石，顷刻而尽。即以付之曰：“出外速偿所负也。”其人抱扇泣谢而出。始逾府门，而好事者争以千钱取一扇，所持立尽，后至而不得者，至懊恨不胜而去。遂尽偿所逋，一郡称嗟，至有泣下者。

作者简介：（1077—1145）宋建州浦城人，字子远，一字子楚，号韩青老农。何去非子。晚年居富阳韩青谷。有《春渚纪闻》。